Procesi i Planit Vendor të Përshtatjes (PVP), ashtu si edhe procesi i Planit Kombëtar të Përshtatjes (PKP), “shihet si mënyrë më e mirë për të punuar, duke marrë plotësisht në konsideratë problematikat e ndryshimeve klimatike gjatë proceseve të planifikimit dhe vendimmarrjes. Ai përfshin të gjitha organizimet e nevojshme për zhvillimin e njohurive në mbështetje të vendimmarrjes, si dhe të kapaciteteve të nevojshme për ndërmarrjen e të gjitha veprimeve në kuadër të procesit strategjik të vendit për planifikimin e përshtatjes”. PVP-të hartohen në mënyrë që bashkia të mund ta monitorojë dhe rishikojë atë rregullisht, si dhe ta përditësojë herë pas here bazuar në të dhëna dhe parashikime klimatike të reja dhe/ose më cilësore, si dhe në informacione të tjera të dobishme për procesin e planifikimit. PVP-ja identifikon vazhdimisht mangësitë në kapacitete dhe përshtatje dhe planifikon trajtimin e tyre. Gjithashtu, ajo integron në proces pikëpamjen gjinore me qëllim sigurimin e pjesëmarrjes së barabartë të burrave dhe grave në proceset vendimmarrëse, si dhe në zbatimin e veprimtarive të përshtatjes. Për më tepër, duhet të sigurohet që procesi i PVP-së dhe veprimtaritë e tij të mos përkeqësojnë pabarazitë gjinore. Këto plane mund të rezultojnë në përshtatje më të mirë dhe komunitete me aftësi më të mira ripërtëritëse.

Me qëllim përfshirjen e një game të larmishme palësh interesi dhe integrimin e kontributit të tyre në Planet Vendore të Përshtatjes (PVP), Projekti “Përparimi i planifikimit të përshtatjes afatmesme dhe afatgjatë të Shqipërisë, përmes zhvillimit të një procesi të planifikimit kombëtar të përshtatjes” nisi një proces konsultimi me tetë bashki partnere, përfshirë Bashkinë Gjirokastër. Me ndihmën e projektit UNDP-PKP, procesi në Gjirokastër filloi në maj të vitit 2021. Duke pranuar risinë e temës, konsultimet u shtrinë përtej drejtorive të Bashkisë Gjirokastër, duke përfshirë aktorë të ndryshëm vendorë. Nëpërmjet korrespondencave, takimeve teknike dhe workshop-eve nga viti 2022 deri në 2023, projekti u angazhua me 59 persona (35 femra dhe 24 meshkuj), duke përfshirë përfaqësues të Bashkisë Gjirokastër, Prefekturës Gjirokastër dhe Agjencisë Rajonale të Zonave të Mbrojtura Gjirokastër (ARZM), Agjencisë Rajonale të Mjedisit Fier (që mbulon bashkitë Fier, Vlorë dhe Gjirokastër) dhe Agjencisë Rajonale të Ekstensionit Bujqësor Lushnjë (që mbulon bashkitë Fier, Vlorë dhe Gjirokastër).

Si niveli i qeverisjes më i afërt me komunitetet dhe sipërmarrjet vendore, dhe si një nga reaguesit e parë në shumë emergjenca, Bashkia Gjirokastër është vendi i duhur për të sjellë ndryshime reale e pozitive lidhur me ofrimin e një të ardhmeje me karbon të ulët dhe qëndrueshmëri ndaj ndryshimeve klimatike. Ky Plan Vendor Veprimi, krahas vlerësimit të riskut klimatik të Gjirokastrës, synon:

1. të sigurojë të kuptuarit e mirë të risqeve dhe cenueshmërive kryesore, që vijnë nga ndryshimet klimatike;
2. të çojë përpara zbatimin e veprimeve për qëndrueshmëri ndaj ndryshimeve klimatike, në mënyrë të planifikuar dhe proaktive;
3. të sigurojë se konsideratat e përshtatjes ndaj ndryshimeve klimatike do të përfshihen në të gjitha planet dhe politikat, si dhe do të integrohen në të gjitha veprimtaritë dhe funksionet e Bashkisë Gjirokastër.

Ky Plan Vendor Veprimi i shërben Bashkisë Gjirokastër për realizimin e:

* shërbimit ndaj klientit, me fokus te efektiviteti i biznesit, përmirësimi i efikasitetit dhe ruajtja e mirëqenies së stafit, dhe
* shërbimeve bashkiake, ofrimin e shërbimeve dhe funksioneve në të gjithë zonën administrative dhe gjeografike të Gjirokastrës.

Gjatë zbatimit të veprimeve të këtij plani, Bashkia Gjirokastër do të përpiqet të sigurojë minimizimin e çdo ndikimi të mundshëm mjedisor. Veprimet do të shqyrtohen në kontekstin e përfitimeve të përbashkëta të mundshme, përfshirë masat si: shëndeti i njeriut, rritja dhe mbrojtja e biodiversitetit, përmirësimi i cilësisë së ujit, administrimi i zonave në risk nga përmbytjet dhe përcaktimi i qëndrueshëm i përdorimit të tokës, si dhe praktikat e zhvillimit. Është e rëndësishme të prioritizohen veprimet, të cilat sjellin përfitime të shumta mjedisore dhe sociale.

